
התפתחות המוח בשנים הראשונות לחיים רגישה במיוחד ללחצים רעילים של חוויות ילדות קשות (ACEs). לפי המחקר האפיגנטי, לחצים רעילים יכולים לשנות פיזית את מוח הילד ולהיצרב בביולוגיה שלו דרך גנים ב-DNA. האופי הנחרץ של ההשפעה על התפתחות בריאותית מאוחרת יותר יצר עניין בהגנות כנגדה. המחקרים מדגישים 3 "מערכות ליבה הגנתיות" הקשורות בהסתגלות חיובית. מחנכי הגיל הרך מצויים בעמדה ייחודית לשחק תפקיד בזיהוי מוקדם של ACEs ולתרום להתפתחות כישורי ההגנה. הם יכולים לסייע בהגברת הבריאות הגופנית והנפשית וברווחה של ילדים עם ACEs. סביבות בטוחות ובריאות שמאפשרות לילד לשחק, לחקור ולמקסם את יכולותיו הן דוגמאות לקידום גורמי ההגנה של הילד. מחנכי הגיל הרך יכולים לתמוך במערכות הגנה של ילדים ע"י בניית תכונות בילד שקשורות לחוסן, כמו מסוגלות עצמית וויסות עצמי. מחנכי הגיל הרך יכולים לספק יחסים בטוחים, שחשובים במיוחד לילדים שחוו טראומה משום שהם יכולים לספק תמיכה נוספת בעתות משבר. בנוסף, ע"י עבודה משותפת עם הורים, המחנכים יספקו שכבת הגנה נוספת לילדים אלה. ולבסוף, ברמת הקהילה, המחנכים יכולים להגביר את מודעות הציבור והמגזר הפרטי וליידע אותם על השפעת ה-ACEs על ההתפתחות המוח המוקדמת ועל הקשר לתוצאות מאוחרות יותר שמשפיעות גם על הפרט וגם על החברה בכללותה. החברה כולה תושפע באופן חיובי מצמצום ACEs ומכך שיחידים גדלים במשפחות ובקהילות משגשגות.
מבוא
חוויות ילדות קשות (ACEs) הוא מונח שמתאר סוגים של התעללות, הזנחה וחוויות ילדות טראומטיות אחרות שמשפיעות על הבריאות והרווחה לכל החיים. במחקר פורץ דרך שנערך ע"י מרכזים למניעה ובקרת מחלות (CDC) ו-Kaiser Permanente בסן דייגו קליפורניה, פליטי ועמיתיו חקרו את הקשר בין ACEs לבין הבריאות והרווחה הנפשית של מבוגרים וממצאיהם תואמים למחקרים שמראים כי חשיפה ממושכת ללחצים כרוניים חמורים והיעדר מבוגר תומך יכולים להשפיע לעומק את המוח המתפתח ומובילים להשפעות שליליות על למידה, התנהגות ובריאות. 
מחקר ACE
המחקר כלל מעל 17,000 משתתפים (גיל ממוצע 57) ולאחר בחינה גופנית סטנדרטית המשתתפים מילאו סקרים אנונימיים לגבי חוויות הילדות לפני גיל 18, מצב בריאותי בהווה והתנהגות. הדיווחים של חוויות ילדות קשות הפכו ל-10 קטגוריות: פסיכולוגית, פיזית והתעללות מינית; הזנחה פיזית ורגשית; אי תפקוד המשפחה לרבות פרידה או גירושי הורים, אלימות כלפי האם, בני בית חולים נפשית או אובדניים, התמכרויות או אסירים. ציוני ה-ACE חושבו ע"י הוספת מספר ה-ACEs שדווחו. התוצאות גילו כי ה-ACEs היו שכיחים: רק כשליש מהמשיבים לא סבלו מ-ACEs, יותר ממחצית דיווחו על אירוע אחד לפחות וכרבע דיווחו על 3 או יותר קטגוריות של חשיפה למצוקה בילדות. בנוסף, ACEs נטו להתקבץ והיו קשורים ביניהם – 87% מהמשתתפים עם ACE אחד היו בעלי ACE נוסף. במספר סיכוני בריאות ואבחונים רפואיים נמצאו יחסי "מינון-תגובה" בין ציון ה-ACE לבין בעיות בריאות וחברתיות. כלומר, ככל שעלו ציוני ה-ACE, כך גם עלה הסיכוי למצוא בעיית בריאות או בעיה חברתית (בעיה ה"מיוחסת ל-ACE"). בהשוואה למשתתפים שלא דיווחו כלל על ACE, לבעלי ACEs רבים היה סיכוי גדול יותר לחוות סיכוני בריאות לרבות התמכרות לאלכוהול וחומרים אסורים, דיכאון וניסיונות התאבדות, ריבוי בני זוג למין ומחלות מין, אי פעילות פיזית והשמנת יתר. כתוצאה מכך מספר ה-ACEs היה קשור לרבות מהסיבות המובילות לתחלואה ותמותה בארה"ב, לרבות מחלות לב, סרטן, מחלות ריאה כרוניות, שברים בעצמות ומחלות כבד.
מחקר ה-ACE הוביל למספר מחקרים עם ממצאים דומים והגוף המחקרי ממשיך לצמוח. המחקר בנושא מספק ראיות חזקות לכך שלחצים רעילים בגיל הרך גורמים לאי-תפקוד מוחי מתמשך אשר בתורו משפיע על הבריאות ואיכות החיים במהלך החיים.
האם ACE יכול להשפיע על הבריאות וההתנהגות של הילד?
מחקרים חדשים מצאו כי ילדים לא צריכים לחכות עד להתבגרותם כדי שה-ACEs ישפיעו על בריאותם והתנהגותם (טבלה 1). מחקר מאוניברסיטת מדינת וושינגטון שעסק בתלמידי יסוד מצא כי אחד מתוך שלושה או ארבעה ילדים חווה ACE משמעותי; לילדים עם לפחות 3 ACEs יש סיכוי של לפחות פי שלושה לחוות כשלון אקדמי, פי ארבעה לחוות בעיות בריאות, פי חמישה לחוות בעיות  נוכחות ופי שישה לחוות בעיות התנהגות.
מחקר אורך של ילדים בסיכון להתעללות והזנחה מצא כי בגיל 12, רק 10% לא חוו כל ACE ו-20% חוו חמישה אירועים או יותר. לילדים עם חשיפה גבוה יותר היה סיכוי של יותר מפי שנים להתלונן על בריאותם, פי שלוש יותר לגרום למטפל לדווח על תלונות גופניות ופי ארבע יותר לעבור מחלה שדורשת טיפול רופא. במחקר של בני 18-71 חודש שנעשה ע"י מערכת הרווחה, 98.1% חוו לפחות ACE אחד והמספר הממוצע של ACE היה 3.6. עבור כל ACE נוסף, נוצר גידול של 32% בסיכוי לבעיות התנהגות, 21% גידול בסיכוי לבעיות בריאות ו-77% גידול בסיכוי לסוציאליזציה נמוכה על פי מדד סטנדרטי של התנהגות והתפתחות.
ולסיכום, מצוקה בגיל הרך גובה מחיר כבד על תוצאות ארוכות וקצרות טווח של ילדים ומעלה שאלות לגבי השפעת האירועים הללו על המוח המתפתח ומה המחנכים יכולים לעשות לקידום החוסן.
לחצים והמוח המתפתח
החל מהחודשים הראשונים לחיים הגוף והמוח מגיבים ומסתגלים לסוגים שונים של גירויים וגורמי לחץ. מבנה המוח ומערכות הלחץ המרכזיות של הגוף משפיעים ומושפעים מרמות מוגברות של לחצים. מחקר מ-2012 מתאר מודל תלת-שכבתי של לחץ:
לחץ חיובי הוא לחץ מתון וקצר טווח שיכול להביא לגידול בקצב הלב או לשינויים ברמות הורמון הלחץ; גורמי לחץ אלה הם בד"כ חלק מהחיים ויכולים לקדם את הצמיחה, במיוחד אם עוזרים לילד לפתח תחושת שליטה מתוך החוויה. אתגר הלמידה של מיומנות חדשה הוא דוגמה ללחץ מתון וחיובי.
לחץ נסבל חזק יותר מקודמו, ויש בו סיכון לתוצאות שליליות ארוכות טווח, אך סביבה שכוללת מטפלים יציבים, אכפתיים ומטפחים יכולה למזער את ההשפעות. דוגמה לכך היא השפעת הניתוק מהבית, מבית הספר ומחברים בגלל אסון טבע.
לחץ רעיל נובע מאירועים כרוניים ובלתי נשלטים שגורמים להפעלה תדירה, חזקה או ממושכת של מערכות ניהול הלחץ. לחץ זה יכול לשבש את המבנה המתפתח של המוח ולהשפיע על היכולת ארוכת הטווח להגיב ולנהל לחץ, במיוחד כאשר המטפל, או צורות תמיכה אחרות, לא זמין. דוגמאות ללחץ זה הוא ילד שחי עם אמו בתנאי הכנסה נמוכים, אם דיכאונית שמעורבת ביחסים אלימים, מזניחה ופוגעת רגשית בילד.
התפתחות המוח
המחקר מעיד על השפעות המצוקה על תפקוד המוח ומבנהו. חשיפה לגירוי סביבתי הולם בתקופות "הרגישות" מאפשרת למעגלים עצביים לעבד מידע באופן סתגלני ולהניח את התשתית ללמידה עתידית. אך אם החוויה מתרחשת לפני או אחרי התקופה הרגישה, למידע שהיא מספקת תהיה השפעה מוגבלת או אפסית על המוח המתפתח. לדוגמה, במחקר של יתומים רומניים ילדים שהובאו למשפחות אומנה הראו יותר התאוששות ממצוקות אם הושמו באומנות לפני, ולא אחרי, גילאים מסוימים. באותו מחקר תקופות רגישות התייחסו להשמה לפני ואחרי 12-24 חודש, תלוי בתוצאה הנבדקת.
תגובות הורמונאליות ללחץ
לגוף יש 2 מערכות תגובה עיקריות שמסייעות לתגובות "הילחם או ברח" ללחצים ואיומים. בחשיפה למצב מסוכן (לחץ) מערכת העצבים האוטונומית משחררת את ההורמונים אפינפרין ונוראפינפרין. הורמונים אלה מתחילים שרשרת תגובות פיזיולוגיות שמאפשרות לגוף להגיב במהירות למצב והתגובה המיידית מביאה לקצב לב מוגבר, זרימת דם מוגברת לשרירים ולמוח, אספקת דם מופחתת לעור ולמעיים ושחרור גלוקוזה לאנרגיה הנדרשת לתגובה.
המערכת השנייה – ציר יוֹתֶרֶת הַמּוֹחַ ההיפותאלאמית - מעורר שחרור של קורטיזול, הורמון "הלחץ", שמשפיע על אזורי מוח המעורבים בזיכרון, קשב וויסות מחשבות ורגשות ובעל השפעה רחבה על תפקודים פיזיולוגיים אחרים שכוללים תגובות חיסוניות ומטאבוליזם של סוכר, שומנים וחומצות אמיניות. אך רמות גבוהות וממושכות של קורטיזול לנוכח לחצים ארוכי טווח משפיעות באופן הרסני על ההכרה (למידה, זיכרון, קשב) ועל המערכת הקרדיו-וסקולארית, האנדוקרינית ומערכות וויסות אחרות.
תגובות גנטיות ללחצים
מחקרים מראים כיצד סביבה יכולה לעצב תוצאות גנטיות. דוגמה חשובה לעיצוב הגנום דרך חוויות מלחיצות כרוכה בטלומרים (telomeres) – קצות הכרומוזומים – הכובעון בקצה כל כרומוזום, שמגיבים ללחץ ומשקפים הזדקנות תאית וחשיפה מוגברת ללחצים מובילה לקצורם. לילדים קטנים שנחשפים ללחצים גבוהים יש טלומרים קצרים יותר שנקשרים לתוצאות בריאות נוגדות כמו השמנת יתר, מחלות לב וסרטן.
פיתוח הגנה וחוסן
המחקרים גם מספקים ראיות נחרצות על התהליכים הנדרשים להתפתחות המוח הבריא וכיצד הוא מסתגל לגירויים סביבתיים – גמישותו – בעיקר בשנים הראשונות. גורם מגן חשוב עבור תינוקות וילדים קטנים במצבי סיכון גבוה הוא התקשרות בטוחה. ההשפעות השליליות של סיכון מצטבר, רמות גבוהות של לחצי הורים ומצבים של חסך קיצוני מצטמצמים מהותית ע"י התקשרויות מבטוחות. טיפול רגיש קשור להתפתחות אופטימאלית יותר של מוח התינוק. ולסיכום, מחקרי לחץ מראים שגם מצוקות בגיל מוקדם וגם התקשרות בטוחה יכולים להשפיע על התפתחות המוח ועל הבריאות וההתפתחות העתידיים. איכות החוויות המוקדמות חשובה ומשליכה על מניעה, הגנה והתפתחות החוסן של ילדים קטנים.
באיזה גיל המוקדם ביותר מחנכי הגיל הרך יכולים לקדם חוסן
יש דוגמאות רבות של אנשים שהצליחו בחיים למרות מצוקות בגיל הרך. חוסן – היכולת "לחזור למסלול" או להסתגל באופן חיובי למצבים קשים – אפשר לפתח ע"י חיזוק גורמים מגנים. חוקרי ACE מדגישים 3 "מערכות ליבה הגנתיות" פועלות הדדית הקשורות להסתגלות חיובית: היכולות האישיות של היחיד, התקשרות למטפל מטפח ותחושת שייכות עם אנשים אכפתיים וכשירים וקהילה מגנה, לרבות אמונה ותרבות. שלושת אלה מספקים הזדמנויות לצמצם את ה- ACEs בדורות הבאים ותורמים לצמצום בעיות המיוחסות ל-ACE. מחנכי הגיל הרך מצויים במקום הנכון להכיר ולחסום את השפעת חוויות אלה בכל מערכות ההגנה.
עזרה בבניית יכולות אישיות
ברמה הבסיסית סביבה בטוחה, תזונה טובה פעילות גופנית ומנוחה, שגרה צפויה וחשיפה לפעילויות מעניינות וממריצות חיוניים לקידום התפתחות קוגניטיבית, פיזית וחברתית-רגשית, אם כי חשוב גם להתאים ולסגל את הפעילויות והרוטינות על פי הילד. ללא הרוטינות יהיה לילדים קשה לפתח יכולות ספציפיות יותר להתמודדות עם קשיים.
ויסות עצמי:- למידה לזהות, לבטא ולווסת רגשות בדרכים בריאות היא היבט חשוב של כשירות חברתית ורגשית. כבר בינקותם ילדים מסוגלים לחוות ולבטא רגשות אך נדרש סיוע מצד מבוגר רגיש ואחראי שיעזור לילד לזהות ולבקר את הרגשות. ויסות עצמי הוא פעולה של ניהול רגשות אישיים כמו ארגון התנהגות, שליטה על דחפים ופתרון בעיות באופן בונה והיא כוללת יכולת הרגעה עצמית. גם בתינוקות קטנים יש יכולות בסיסית לויסות עצמי קצר (כמו למשל, יניקת היד). תינוקות שלומדים לזהות ולבטא רגשות ומצליחים לפתח ויסות עצמי קל להם יותר לשלוט בהתנהגותם עם הגיל, וויסות עצמי קשור לחוסן, התמודדת וניהול טוב יותר של לחצים. ויסות עצמי נבנה עם הזמן מינקות ועד לבחרות ולכן הורים ומחנכים צריכים לקבל מידע על התפתחות נורמאלית של ויסות עצמי וכיצד לתמוך בה. אצל ילדים שחוו מצוקה יש צורך בתשומת לב מיוחדת לעזור להם לזהות, לבטא ולהתמודד עם הרגשות הסותרים. בכיתה, זה יכול להיות כרוך במודעות המורה לכך שתצוגות רגשיות של הילדים (או היעדרן) לא רק משקפים את השלב ההתפתחותי או יכולת הילד אלא גם את התגובות הבסיסיות למצוקה שהם חשים מחוץ לכיתה. לנוכח ההשפעות העמוקות של ויסות עצמי בתחומי התפקוד עד לגיל הבחרות ולנוכח העובדה שאף התערובת לא תשיג מטרות ויסות עצמי לכל החיים, כדאי למצוא מסגרת ויסות עצמי שתתמוך ברווחה של הילד והמשפחה שחיים במצוקה. מבוגרים זקוקים למבחר תגובות מהן יבחרו את הנכונה כדי לסייע לילד לפתח ויסות עצמי שיתאים לשלב ההתפתחות שלו, לצרכיו ולגובותיו למצוקה. להלן מספר דוגמאות כלליות:
· לזהות את המצוקה שלהם בזמן ומתוך רגישות, ולספק הרגעה לפי הצורך; גישות מותאמות אישית. אלה ידרשו שימוש במגוון טכניקות (החזקה, נדנוד, הסחה, דיבור שקט ומרגיע, חיבוק קצר) על פי המצב וצורכי הילד.
· לספק לו"ז רוטינות צפוי וקבוע. אלה עוזרות לילד לדעת למה לצפות. מעברים מתוכננים יכולים לעזור לילד להעביר את האנרגיות שלו ורגשותיו מפעילות אחת לאחרת (למשל שיר מסוים בין משחק חופשי לאכילת חטיף).
· הדגמת ויסות רגשי במצבים מלחיצים ע"י הכרה במצוקה האישית, הימנעות מתגובות אימפולסיביות, חשיבה קצרה לפני תגובה (כמו "תומר אני צריך רגע לחשוב על מה שאתה עושה."
· להתייחס לרגשות הילד ברצינות, להאזין בסבלנות ולהימנע מביקורת, שיפוט או הקטנת רגשותיו. מדי פעם להבטיח לילד שהוא יהיה בסדר, להכיר במאמצי הילד להתמודד עם רגשות קשים.
ביטוי רגשות
לעתים קשה לשלוט ברגשות אך הם יכולים ללמוד לבטא אותן בדרכים חיוביות ולשלוט בפעולות שבאות בעקבות הרגשות. כאשר ילדים קטנים לא מקבלים הזדמנות להכרה ברגשותיהם או לבטא אותם ללא חשש מעונשים, הם מתקשים לרכוש תחושה של ביטחון ותחושת עצמי טובה. ילדים זקוקים לכך שמבוגרים יתמכו ברגשותיהם דרך לימוד מונחי הרגשות, הכרה ברגשות וקבלת עזרה כדי לבטא אותן באופן הולם. לשם כך המחנכים יכולים:
· לדבר עם הילד על הרגשות שהוא מבטא, הן במהלך הרוטינות היומיות והן במהלך משחק.
· לזהות את הדרך הייחודית של תגובת הילד כאשר הוא במצוקה כדי שהמורה יוכל להגיב התאם. למשל, האם הנד ראש מעודד יספיק? האם הילד זקוק לעידוד מילולי? וכו'.
· לעזור לילדים לפתור סכסוכים ע"י שימוש במילים לביטוי מה שקורה ומה שהם מרגישים. לדוגמה, "אתה רוצה לשחק עם הבובה של דור אך הוא משחק איתה עכשיו. אתה יכול לחכות עד שיסיים או שנבדוק אם נמצא אחרת." לעודד את הילדים לחשוב על פתרון, "איך נוכל לעבוד יחד ולמצוא פתרון לבעיה?"
עומד על דעתו (self assertion)
התפתחות העמידה על הדעה יכולה להיות אתגר להורים ומורים. ילדים שאומרים "לא", "אני יעשה את זה", או "שלי!" אפשר לראותם כמתנגדים ולא צייתנים אך התנהגות זו מייצגת את תחושת העצמי המתפתחת של הילד והבנת היותו שחקן בעולם. ולכן מורים חייבים להכיר בהתנהגויות אלה כחלק מהתפתחות תקינה, לגלות סבלנות ולאפשר לילד לעמוד על דעתו ככל האפשר וכל עוד אין זה מסכן את עצמו ואחרים. כמה מההצעות הן:
· להציע רק ברירות מקובלות. לדוגמה, "אתה מוכן עכשיו למנוחת הצהרים?" – מרמז על בחירה למרות שאין כזו. אם זה הזמן לשנת צהרים, הצע ברירה כמו "אתה רוצה שהחתול או הדובי או שניהם ישכבו לישון איתך?"
· סדר את הסביבה כך שהילד יהיה בשליטה ויצליח. לדוגמה, כיורים ומגבות נייר בגובה הילד, מדפי ספרים נמוכים ומרחבים קלים להגעה של צעצועים.
· היי מודעת לרגשותייך כאשר ילדים עומדים על דעתם, הכירי בהלימה של ההתנהגות לגיל והימנעי מלהתייחס לכך כאל משהו אישי.
לעזור לילדים בפיתוח התקשרות למטפל מטפח ולתחושת שייכות
ברופנברנר (Brofenbrenner, 2005) הציע שכדי שילד יפתח חוסן הוא חייב לפחות מבוגר אחד שמטפל בו במסירות ומספק תמיכה. ואכן, מטפלים אכפתיים וכשירים יכולים לעזור לילד לחוש לא רק בטוח פיזית אלא גם רגשית. איכות יחסי התינוק עם מטפלים מרכזיים בונה את התשתית לפיתוח תחושת עצמי והאחר. מחנכי הגיל הרך יכולים לתרום לתחושת הביטחון של הילד לגבי עצמו ואחרים כאשר הם מוודאים שכל ילד מטופל בקביעות ע"י מורה אחד או מספר מוגבל של מורים. תינוקות וילדים רכים זקוקים ליחס אישי עם המורה ובמיוחד, דבר זה כרוך בכך שמורים יעריכו וידעו את ההתנהגויות התינוק האינדיבידואלי, צרכיו ומזגו כך שהתינוק יחוש "ידוע" ומטופל. המורה הספציפי הופך לאדם שפונים אליו בעת הצורך בעזרה או בעת משבר. בנוסף, המורה מראה שהיא נהנית להיות עם התינוק ומעודדת ומעריכה את מצבו ההתפתחותי והישגיו. פעילויות אלה עוזרות לילד לבנות יחסים בטוחים עם המורה ונחשבים כפרקטיקות הטובות ביותר בתחום הגיל הרך, אך יחסים בטוחים מכריעים במיוחד עבור ילדים שחוו טראומה משום שהם יכולים לספק תמיכה נוספת בעתות משבר. בחלק מהמקרים המורה עשוי להיות היחסים הבטוחים היחידים של הילד וכך היחסים הופכים לגורם מגן עבור הילד. 
בדומה לכך, סביבת הכיתה עצמה יכולה לחזק יחסי מורה-ילד מהיותה בטוחה פיזית, מעוררת, צפויה, מזינה ומכילה ציפיות ופעילויות התפתחותיות הולמות. מאמר מ-2016 מזהיר כיתות מחמירות, נוקשות עם ויסות יתר, מענישות או נעדרות מבנה או יכולת צפי, שכן אלה תורמות או מחמירות את לחצי הילד. כדי לבנות יחסים, מחנכי הגיל הרך יכולים:
· לזהות ולשמור על מספר מוגבל של מטפלים שיכולים לעבוד בעקביות עם כל אחד מהילדים.
· להגיב במהירות וברגישות לבכי התינוקות והפעוטות או אותות מצוקה אחרים שלהם כך שיראו במורה אדם שאפשר לסמוך עליו בעת מצוקה (בניית אמון). להמשיך להגיב לילדים ולתמוך בהם בשפה שמבטאת חיפוש עזרה, ולתמוך בילדי א' ע"י הדגמת אסטרטגיות פתרון סכסוכים.
· יעירו על ויעודדו מפגשים חברתיים חיוביים. ידגימו תקשורת חיובית ומכבדת בין מבוגרים.
· יבלו זמן עם הילדים על הרצפה ויספקו תמיכה ועידוד בעזרת קשר עין, דיבור ומחוות ויעסקו בשיחות על הדברים המעניינים את הילדים ועל הפעילויות שלהם.
· ישתתפו בשמחתם בהישגיהם ויאמרו "עשית זאת!"
תמיכה במשפחות
יחסים חיוביים בין מורה ומשפחת הילד הם מקור לתמיכה עבור המשפחות בכלל ובעתות משבר בפרט. הורים שחשים שמקבלים אותם ומעריכים את מה שיש להם לתת יש סיכוי גדול יותר לשתף פעולה ולהיות מעורבים. יחסים חיוביים מקדמים את היכולת של המורה לספק מידע כללי למשפחה, כמו הציפיות בכיתה והתפתחות טיפוסית ומקבלת על שיחות הנוגעות לצרכי הילד. בנוסף, מורים יכולים להדגים אינטראקציות בריאות בין מבוגר לילד. בעבודה המשותפת עם ההורים המורים מספקים שכבה נוספת של הגנה לילדים שחווים מצוקה. ובמיוחד, מחנכי הגיל הרך יכולים לתמוך ביכולות המשפחות לבנות גורמים מגנים ע"י:
· הדגמת ערך המשפחה ע"י עידוד ביקורים, תקשורת תדירה, תגובות גמישות להורים והכללת בקשותיהם בטיפול בצורכי הילד ככל האפשר.
· להוות מופת ודוגמה להקלה על התפתחות חברתית ורגשית של הילד.
· עידוד ידידות ותמיכה הדדית בין משפחות כדי לבנות על רשתות התמיכה הטבעיות של הורים.
· לנצל רגעי הוראה כדי לחזק את ידע ההורים על הורות והתפתחות הילד.
· לקשר בין משפחות לשירותים והזדמנויות.
· לבחון ולדון עם המשפחות בפתיחות וללא שיפוטיות כאשר עולות חששות לגבי התפתחות רגשית והתנהגותית של הילד.
סיוע בבניית קהילה מגנה
כל צוות התוכניות לגיל הרך יכול לתרום למערכת ההגנה השלישית – קהילה. התוצאות של מחקר ה-ACE המקורי ומחקרים נוספים מסייעים ליצור פתרונות תכנוניים ופתרונות מדיניות המכוונים למניעת ACEs ברמה האישית, הקהילתית והמערכתית. דוגמה למערכת מתואמת בגיל הרך ברמת המדינה מצויה בעבודת ה-CSSP (מרכז ללימוד מדיניות חברתית). מעל 30 מדינות בארה"ב עבדו עם המרכז לשם  יישום מסגרת לחיזוק גורמי הגנה של משפחות. גישה מבוססת-מחקר זו מנסה להגביר את חוזקות המשפחה, לקדם התפתחות הילד ולצמצם התעללות והזנחה. המסגרת שולבה במערכות שיפור ודירוג האיכות של המדינות, בידע של כוח העבודה החינוכי ובמסגרת הכשירות של מורי הגיל הרך יש גישה להתפתחות מקצועית ותמיכה (http://www.cssp.org/reform/strengtheningfamilies/about/body/SF_in_ECE_2015.pdf).
מנהלי תוכניות לגיל הרך יכולים לקדם את מאמצי הקהילה ע"י הגברת המודעות להשפעות ה-ACEs על התפתחות המוח והקשר לתוצאות מאוחרות יותר. המשתתפים במקומות השונים הם דוגמאות נוספות ליידוע הקהילה ולעצירת השפעת האירועים. דוגמה לכך היא היוזמה של מדינת טנסי להתמקד במניעה בכל הרמות במגזר הפרטי והציבורי. לדוגמאות ספציפיות על מאמצים קהילתיים בארה"ב - https://acestoohigh.com/ace-concepts-in-action/. ארגון הבריאות העולמי מחזיק במידע על מדיניות ACE ברחבי העולם (http://www.who.int/violence_injury_prevention/policy/en/, ולשם צעדים ספציפיים ליצירת תשתית ACE יש לפנות ל - http://www.cdc.gov/violenceprevention/childmaltreatment/essentials.html.
הכרה בהשפעה של לחצים וטראומה על למידה והתנהגות
אם כי כל ילד מגיב למצוקה באופן שונה, לילדים שנחשפו לחוויות אלה יש סיכוי לקשיים עם ויסות עצמי, מיקוד, קשב ואינטראקציות בין-אישיות. ולכן מורים צריכים לקחת בחשבון את האפשרות של השפעת האירועים. טבלה 2 מציגה רשימה של תסמינים שעשויים להעיד את טראומה שחווה הילד (אם תרצו אוכל לתרגם את הטבלה, שולי).
אין ספק שהתסמינים יכולים להתייחס למספר סיבות אחרות וקיימת אזהרה למורים שלא לקפוץ למסקנות מהר מדי. ילד עם בעיות משמעותיות של בריאות, התנהגות או למידה זכאי לבדיקה מעמיקה מספק הבריאות הגופנית ו/או הנפשית. שיחות עם הורים על התנהגות ורגשות הילד יכולות להיות בעייתיות ולכן מעודדים את המורים לשוחח קודם עם המפקחים ולהחליט על גישה ותוכנית לדרך הטובה ביותר לספק את צורכי הילד והמשפחה. רשת הלחצים הטראומתיים הלאומית לילד (nctsm/org) ו- zerotothree.org מספקים מידע מועיל לזיהוי ועזרה לגיל הרך. אין לשכוח שלמחנכי הגיל הרך ניתנה גם האחריות לדווח על התעללות והזנחה.
שיקולים ספציפיים לגבי הגיל הרך וטראומה
עזרה לילדים קטנים שחוו טראומה יכולה להיות מאתגרת, במיוחד במערכי הכיתה בה חובה לספק את צורכי כלל הילדים. דביקות בגישות התפתחותיות מוצקות כמו הגישות בהן תומך ה-NAEYC, מבטיחה את סביבת הלמידה הטובה ביותר לכלל הילדים. פרקטיקות אלה, לרבות קשב מדויק ורגיש לצרכי ההתפתחות ובמיוחד התפתחות חברתית-רגשית, בניית יחסי מורה-ילד חיוביים ומתן סביבה בטוחה, צפויה ומעוררת מספק את היסודות החיוניים לחוויות בגיל זה שיכולות לבנות חוסן וגורמי הגנה לכל הילדים. עם זאת, עבור ילדים קטנים שחוו טראומה, הכיתה יכולה להיות שחרור מבורך ואף הגנה מפני לחצים בתחומי חיים אחרים שלהם. רגישות והיענות לצורכי הילד האינדיבידואלי הם בבחינת חובה. עקרונות בסיסיים של טיפול בילדים עם טראומה כוללים הבטחת סביבה בטוחה פיזית ורגשית, מבוגר אמין ועקבי שניתן לפנות אליו, הכרה ומניעה, ככל האפשר, של גורמים שמחמירים תסמינים, רוטינות כיתה ומבנה כיתה צפויים וציפיות הולמות מבחינה התפתחותית, וגירויים כדי שהילד יוכל להמשיך לפתח מיומנויות ויכולות שיעזרו לו לחסום את השפעות הלחצים והטראומה.
תינוקות ופעוטות
להתעללות בתינוקות ופעוטות יש השפעה הרסנית על התפתחות אסטרטגיות קוגניטיביות והתנהגותיות לוויסות רגשות, בחלקו בגלל אינטראקציות משובשות עם הורים, וילדים אלו נוטים לקבל רק מעט שירותי בריאות הנפש שכן השירותים מוקצים באופן לא פרופורציונאלי לילדים גדולים יותר. ולכן מורים לתינוקות ופעוטות מצויים בעמדה ייחודית ליצירת התקשרות בטוחה לשם מיתון ההשפעה. היכולת ליצור התקשרות בטוחה עם מורה אחד או יותר היא הגורם המגן החשוב ביותר עבור ילדים אלה. למורים שהם חמים, אמינים, עקביים ומטפחים, נהנים מהילד, מאמינים ביכולתו ויוצרים אינטראקציות מתאימות לגיל יש סיכוי גדול יותר לבנות יחסים חיוביים ובטוחים ולתרום לגורמי ההגנה של הילד. כדי לבנות מיומנויות ויסות עצמי אצל הפעוטות המורים צריכים להרגיע אותם בזמני מצוקה ע"י הרחקת הילד מהמצב, הרגעה ומתן חיבה, הדגמת אסטרטגיות להרגעה עצמית, לימוד כללים ושימוש בתוצאות כדי לווסת את ההתנהגות. וכאמור, המורים יכולים להשפיע על משפחת הילד דרך בניית האמון ושימוש במיומנויות תקשורת חיוביות, עידוד המשפחה להשתמש בהדרכה חיובית ובפרקטיקות תואמות התפתחות ועבודה עם מנהלי התוכנית לשם מתן עזרה בגישה למשאבי הקהילה.
ילדי גן
ילד הגן מפתח את תחושת העצמי, הנוחות וההכוונה שלו בעזרת דמותו של מורה אמין. מספר אסטרטגיות יכולות לעזור: הגברת ויסות עצמי, קידום פתרון בעיות וכשירות חברתית ועזרה בפיתוח מסוגלות עצמית. מבוגרים יכולים להגביר ויסות עצמי אצל ילדים בעזרת הדגמה, קידום, חיזוק אסטרטגיות להרגעה עצמית. המורה יכול לספק תגיות לרגשות, להדגים כיצד לקחת נשימות עמוקות ולחזק את הילד כאשר הוא מחקה את השיטות במצבים ספציפיים. טכניקות פעילות אחרות כמו אלה המתוארות בתיבה 1, עוזרות לילד לחוות, לבטא ולנהל רגשות עזים באופן יותר סתגלני. לו"ז צפוי ורוטינות מצמצמים את הלחצים וגם משרתים כמקור לנחמה לילד. מאחר ומעברים יכולים להקשות עליו, חשוב לספק אזהרה לפני התרחשות המעבר וכדי שהילדים יישארו רגועים וחיוביים במהלך הזמנים הקדחתניים של היום.
ילדי גן לומדים כיצד ליצור אינטראקציה זה עם זה כמו גם מיומנויות פתרון בעיות. עבור ילדים שחוו טראומה משמעותית מיומנויות אלה יכולות לחזק התפתחות ולספק חוויות חברתיות חיוביות שתורמות לתחושת שליטה. אסטרטגיות כלליות, כמו סיוע לילד בשיתוף פעולה, המתנה לתור ומודעות לרגשות של אחרים מאפשרת לו לקחת חלק בפעילויות עם ילדים אחרים. בתקופה זו בה השפה פורחת, מורים צריכים לנהל שיחות מכבדות עם הילדים במהלך היום ולעזור להם לשאת ולתת באינטראקציות היומיומיות. אפשר להקל על פתרון בעיות ע"י עידוד הילד להשתמש במילים לביטוי רגשות ולזהות פתרונות לדילמות חברתיות פשוטות. לדוגמה, המורה יכול להחזיק בשתי בובות שרוצות אותו הצעצוע ןלאחר מכן לעבוד עם הילדים על פתרון הבעיה. מסוגלות עצמית היא האמונה ביכולת להשיג מטרה רצויה. כמובן שילדי גן נאבקים למצוא את הדרך להשגת חפצם אך ילדים שחוו טראומה מצויים בסיכון מוגבר להיעדר כל עניין בהשגת מטרות ו/או הביטחון העצמי בכך שיוכלו להשיגן. ולכן כיתות שמציעות שורה של פעילויות מאפשרות לילד לגלות במה הוא טוב, ללמוד מיומנויות ויכולות חדשים, מעודדות את הילד להתמודד עם מטלות קשות, ומציעות תשבחות ספציפיות למאמצים ולהישגים קטנים. זה יכול לעזור במיוחד לפיתוח תחושת אוטונומיה, עצמאות וכשירות אצל ילדים מתפתחים ואחרי טראומה.
כדי לקדם יכולות אישיות בבית, המורים יכולים להציע פעילויות שמקדמות ויסות עצמי, כשירות חברתית ואוטונומיה. מורים יכולים לעודד משפחות לשאול את הילד על פעילויות בית הספר בעת הנהיגה הביתה ולהציע למשפחות לאפשר לילדים לבצע מטלות קטנות בבית כדי להגביר את האוטונומיה ותחושת התרומה למשפחה. מורים יכולים לחזק את החשיבות של לו"ז צפוי ורוטינות ולהציע פעילויות שיכולות להקל על הרוטינות, כמו לשיר שיר ספציפי לפני שילד מצחצח את שיניו. מורים יכולים לשמור על יחסים חיוביים עם המשפחה ע"י העברת ההתייחסות החיובית לילד. חשוב גם לתת משוב קבוע על התקדמות הילד, משפחות יכולות לגלות רגישות ספציפית על משוב שלילי כך שיש לאזן אותו עם דיווחים מדויקים של הישגי הילד.
ילדי כיתה א'
הכיתות חייבות להחזיק בלו"ז צפוי ורוטינות. מורים יכולים לשנות את מבנה הכיתה כדי לעורר התנהגויות חברתיות תומכות. לדוגמה, כיתה עם הסדרי ישיבה גמישים מאפשרת לילד לבחור לעבוד באופן עצמאי או עם חבר, וכך נוטעת בו תחושת שליטה. ילדי א' מגיבים יותר להשפעת חברים אך עדין זקוקים ונהנים מהשפעות חיוביות של המורה. מורים חמים ונענים, שמדריכים במקום לתת הוראות ומדגימים דרך פעולותיהם כיצד לזהות ולהגיב לרגשות מקלים על יכולת הילד להבין, לבטא ולעצב את המחשבות, הרגשות וההתנהגות שלהם. מבוגרים יכולים לחזק ויסות עצמי ע"י מתן זמן, מרחב ותמיכה לניהול רגשות דרך הדגמה וחיזוק מיומנויות ניהול וארגון הזמן. פתרון בעיות מקודם ע"י הוראת מיומנויות ספציפיות לפתרון בעיות, הדגמה של אסטרטגיות לפתרון סכסוכים ועידוד עצמאות בהשלמת מטלה. מורים צריכים להציג התנהגות וציפיות ברורות ולתקן התנהגות לא נכונה כאשר אינה הולמת. אם הילד עצבני, מתקשה להתרכז או מבולבל, המורה צריך לקחת מספר דקות של פסק זמן לנסות להבין מה גורם לקושי ואולי לעזור לילד לנהל את רגשותיו בעזרת תרגיל מרגיע. בנוסף לאסטרטגיות בתיבה 1, מורים יכולים ליצור מרחב בחדר עבור ילדים כדי שיוכלו לנוע, כמו למשל להדביק לרצפה סרטים במעגלים כך שהילדים יוכלו לנוע במעגלים כדי להרגיע את הלחצים.
במחקר משיקגו משנת 2000 נמצא כי תרגול התערבות מיינדפולנס (mindfulness) עוזר לילדים להתמודד עם לחצים רעילים. שגרת היום במכון אריקסון כוללת תרגילים יומיים של מיינדפולנס כמו נשימה מודרכת עם עיניים עצומות, מתיחות ותנוחות דמויות יוגה, "סריקת גוף" דמיונית והתמקדות באובייקטים חיצוניים. בנוסף, הכיתות כוללות "נקודת רגיעה" עם פופים שמספקת "הפסקה למוח" לילדים שסובלים מגירוי יתר ובפינה זו הם יכולים לצפות בסרט טבע מרגיע למשך 2 דקות.
מורים יכולים לעודד התפתחות של יכולות אישיות בבית ע"י מתן פעילויות לקידום ויסות עצמי, כשירות חברתית, אוטונומיה ומיינדפולנס. אפשר גם לשתף פעולה עם יועץ ביה"ס לגבי בעיות של משפחות ספציפיות.
מסקנות
התפתחות המוח בגילאים צעירים רגישה במיוחד ללחצים רעילים שנובעים מ-ACEs. ילדים קטנים שחוו מצוקות קשות זקוקים לסיוע מבוגר כדי להגביר את בריאותם הפיזית והנפשית. למחנכי הגיל הרך תפקיד חשוב בזיהוי ילדים שחוו מצוקות כאלה ומתן סביבות שממתנות את השפעות קצרות הטווח ומקדמות את התפתחותם של גורמי הגנה. מרכזים לטיפול בילד לא יכולים לספק שירותים לכל המשפחות אך הם יכולים להוות מקור תמיכה שחוסם חלק מההשפעות השליליות. המחקר הנוכחי מוכיח שגורם ההגנה החשוב ביותר עבור הילד שנחשף למצוקה הוא הזמינות של יחסים בטוחים, מטפחים ומלאי אמון עם מבוגר. דרך ביסוס יחסים כאלה עם כל אחד מהילדים, יצירת סביבה צפויה, מעוררת ובטוחה ובניית תכונות אישיות הקשורות בגמישות כמו ויסות עצמי, כשירות חברתית ומסוגלות עצמית, מחנכי הגיל הרך יתמכו בגורמים מגנים שיכולים לעצור את השפעות הטראומה. מחנכי הגיל הרך יכולים להעלות מודעות של המגזר הפרטי והציבורי דרך מידע על השפעות ACEs על התפתחות המוח והקשר שלהם עם תוצאות מאוחרות יותר על הפרט והחברה.

